CELEX: 62019TN0876
Language: fi
Date: 2019-12-23 00:00:00
Title: asia T-876/19: Kanne 23.12.2019 – Broadcom v. komissio

24.2.2020   
            
            
               FI
            
            
               Euroopan unionin virallinen lehti
            
            
               C 61/55
            
         
      Kanne 23.12.2019 – Broadcom v. komissio
      (asia T-876/19)
      (2020/C 61/70)
      Oikeudenkäyntikieli: englanti
      
         Asianosaiset
      
      
         Kantaja: Broadcom Inc. (San Jose, Kalifornia, Yhdysvallat) (edustajat: asianajajat L. Kjølbye, J. Ruiz Calzado, L. Crocco, J. Bourke ja J. Holmes)
      
         Vastaaja: Euroopan komissio
      
         Vaatimukset
      
      Kantaja vaatii unionin yleistä tuomioistuinta
      
                  —
               
               
                  kumoamaan päätöksen kokonaan tai osittain
               
            
                  —
               
               
                  velvoittamaan komission korvaamaan Broadcomin oikeudenkäyntikulut.
               
            
         Oikeudelliset perusteet ja pääasialliset perustelut
      
      Kantaja vaatii kanteellaan unionin yleistä tuomioistuinta kumoamaan Euroopan unionin toiminnasta tehdyn sopimuksen 102 artiklan, ETA-sopimuksen 54 artiklan ja perustamissopimuksen 81 ja 82 artiklassa vahvistettujen kilpailusääntöjen täytäntöönpanosta 16.12.2002 annetun neuvoston asetuksen (EY) N:o 1/2003 8 artiklan mukaisessa menettelyssä 16.10.2019 annetun komission päätöksen (asia AT.40608 – Broadcom) (annettu tiedoksi asiakirjalla C(2019) 7406 final).
      Kantaja vetoaa kanteensa tueksi kolmeen kanneperusteeseen.
      
                  1.
               
               
                  Ensimmäinen kanneperuste perustuu oikeudellisia seikkoja ja tosiseikkoja koskeviin virheisiin, jotka liittyvät komission toteamukseen todennäköisestä kilpailusääntöjen rikkomisesta, joka perustui siihen, että (a) komissio tulkitsi virheellisesti Broadcomin kuuden asiakkaan kanssa tekemien sopimusten (jäljempänä sopimukset) ehtoja, (b) komissio totesi, ettei sen tarvinnut ottaa huomioon sopimusten todennäköisiä kilpailuvaikutuksia, (c) komissio arvioi riittämättömästi sen, miten todennäköisesti väitetyillä rajoituksilla todella rajoitetaan kilpailua ja (d) komissio totesi perustelematta, että Broadcom on ”ensi näkemältä” hallitsevassa asemassa yhdellä merkityksellisistä markkinoista.
               
            
                  2.
               
               
                  Toinen kanneperuste perustuu oikeudellisia seikkoja ja tosiseikkoja koskeviin virheisiin, jotka liittyvät komission toteamukseen siitä, että väliaikaiset toimenpiteet olivat tarpeen, jotta voidaan ehkäistä riski kilpailun vakavasta ja korjauskelvottomasta häiriintymisestä jollakin merkityksellisistä markkinoista, ja jotka seuraavat siitä, että (a) komissio otti käyttöön ennestään tuntemattoman kiireellisyyskäsitteen ainoana perustelunaan sen oman menettelyn hitaus, mikä on ristiriidassa toimenpiteille luonteenomaisen poikkeuksellisuuden kanssa, (b) toimenpiteiden kiireellisyydelle ei ole erityisiä syitä, koska komissio tyytyy vain esittämään joukon yleisiä väitteitä, ja (c) komissio ei ole kyennyt osoittamaan mitään todennäköistä haittaa kilpailulle millään merkityksellisistä markkinoista.
               
            
                  3.
               
               
                  Kolmas kanneperuste perustuu oikeudellisia seikkoja ja tosiseikkoja koskeviin virheisiin, jotka liittyvät komission suhteellisuusarviointiin ja perustuvat siihen, ettei komissio arvioinut, olisiko kiireellinen tutkinta oikeasuhteisempi kuin Broadcomin vapauden rajoittaminen kolmen vuoden ajan, sekä sen suorittamaan kyseessä olevien intressien punnintaan.